สรุป งบกระแสเงินสด แบบเข้าใจง่าย ๆ
งบกระแสเงินสดคืออะไร  ต่างจากงบกำไรขาดทุนอย่างไร ? ลงทุนแมนจะเล่าให้ฟัง
4 พ.ย. 2565

สรุป งบกระแสเงินสด แบบเข้าใจง่าย ๆ /โดย ลงทุนแมน
พูดถึงงบการเงิน หลายคนน่าจะนึกถึง รายได้และกำไร ในงบกำไรขาดทุน เนื่องจากเป็นตัวสะท้อนถึงผลการดำเนินงานของธุรกิจ
แต่ก็มีอีกหนึ่งงบที่มีความสำคัญไม่แพ้กัน
นั่นก็คือ “งบกระแสเงินสด”
แล้วงบกระแสเงินสดคืออะไร 
ต่างจากงบกำไรขาดทุนอย่างไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ยกตัวอย่างผ่าน 2 ธุรกิจ คือ
1. ธุรกิจร้านขายกาแฟ
2. ธุรกิจขายวัสดุอุปกรณ์รับเหมาก่อสร้าง
เริ่มที่ธุรกิจร้านขายกาแฟ โดยรายได้ของร้านจะมาจากลูกค้าที่มาซื้อกาแฟที่ร้าน
ในขณะที่ต้นทุนสินค้าก็คือ เมล็ดกาแฟ แก้ว หลอด เป็นต้น
ถ้าร้านขายกาแฟแห่งนี้ มีรายรับและรายจ่ายเป็นเงินสด
หากขายกาแฟได้เดือนละ 100,000 บาท มีต้นทุนสินค้า 50,000 บาท
เท่ากับว่า จะมีกำไร 50,000 บาท ซึ่งเป็นเงินสดที่บริษัทรับเข้ามาทันที
ทีนี้ ลองมาดู ธุรกิจขายวัสดุอุปกรณ์รับเหมาก่อสร้าง กันบ้าง
รายได้ของธุรกิจขายวัสดุอุปกรณ์รับเหมาก่อสร้างจะมาจากการขายสินค้าก่อสร้างออกไป
ในขณะที่ต้นทุนสินค้าก็คือ ค่าสินค้าก่อสร้างที่รับมาขาย
หากมีผู้รับเหมามาซื้อสินค้าที่ร้าน 200,000 บาท โดยทางผู้รับเหมาสัญญาว่าอีก 30 วันจะมาจ่ายค่าสินค้า
ในขณะที่ต้นทุนสินค้าที่รับมาขายอยู่ที่ 150,000 บาท โดยอีก 60 วัน ทางร้านค่อยจ่ายเงินให้แก่ซัปพลายเออร์
จะเห็นว่า กำไรที่เกิดขึ้นจะแตกต่างจากร้านขายกาแฟด้านบน
นั่นก็คือ ร้านขายกาแฟจะมีเงินสดไหลเข้ามาทันที
ในขณะที่ ธุรกิจขายวัสดุอุปกรณ์รับเหมาก่อสร้าง จะมีเงินสดไหลเข้า ไหลออกตามที่ได้ตกลงไว้กับลูกค้า และซัปพลายเออร์
ปกติแล้ว งบกำไรขาดทุนจะมีการบันทึกรายได้ และค่าใช้จ่าย ด้วย “เกณฑ์คงค้าง” ซึ่งจะคำนึงถึงรายได้ และค่าใช้จ่ายที่เกิดขึ้นแล้ว แม้ว่าธุรกิจจะยังไม่ได้มีเงินสดไหลเข้าหรือออกจากธุรกิจก็ตาม
และนี่คือเหตุผลที่บอกว่า ในหลายครั้ง แม้บริษัทจะสามารถสร้างกำไรได้มาก แต่ก็อาจประสบกับปัญหาสภาพคล่องได้เหมือนกัน เนื่องจากไม่มีเงินสดเพียงพอในการดำเนินธุรกิจ
ในทางกลับกัน บางบริษัทก็อาจจะมีการขาดทุน แต่ก็ยังทำธุรกิจต่อไปได้ เพราะกระแสเงินสดยังดี ก็ได้เหมือนกัน
พอเรื่องเป็นแบบนี้ ทำให้เราต้องให้ความสำคัญกับ “งบกระแสเงินสด” ซึ่งเป็นงบที่แสดงให้เห็นถึงการไหลเข้าและออก ของกระแสเงินสดจริง ๆ ของบริษัท โดยจะแบ่งออกเป็น 3 ส่วน คือ
- กระแสเงินสดสุทธิจากการดำเนินงาน
เป็นส่วนที่แสดงให้เห็นถึงเงินสดที่ไหลเข้าและออก จากการดำเนินธุรกิจหลักของบริษัท
โดยทั่วไปแล้ว หากกระแสเงินสดส่วนนี้เป็นบวก จะถือว่าเป็นสัญญาณที่ดี เนื่องจากสามารถดำเนินธุรกิจ และสร้างกระแสเงินสดได้นั่นเอง
- กระแสเงินสดสุทธิจากการลงทุน
เป็นส่วนที่แสดงให้เห็นถึงเงินสดที่ไหลเข้าและออก ผ่านการได้มาและจำหน่ายสินทรัพย์ระยะยาวต่าง ๆ เช่น ซื้อเครื่องจักร หรือซื้อที่ดิน
โดยทั่วไปแล้ว กระแสเงินสดส่วนนี้ควรเป็นลบ
เพราะจะสะท้อนถึง บริษัทมีการนำเงินไปซื้อสินทรัพย์ เพื่อการลงทุน หรือเพื่อสร้างการเติบโตให้กับธุรกิจในอนาคต
- กระแสเงินสดสุทธิจากการจัดหาเงิน
เป็นส่วนที่แสดงให้เห็นว่าเงินสดไหลเข้าและออก ผ่านแหล่งเงินทุนของบริษัท ทั้งฝั่งผู้ถือหุ้น และฝั่งเจ้าหนี้
ซึ่งหากมีการจ่ายเงินปันผลหรือชำระหนี้ ในกรณีนี้จะมีเงินสดไหลออกจากบริษัท 
ในทางกลับกัน เช่น ถ้าธุรกิจมีการไปกู้เงินเพิ่ม หรือเพิ่มทุนจดทะเบียน เงินสดก็จะมีการไหลเข้าบริษัท
 
ดังนั้น ถ้ากระแสเงินสดส่วนนี้เป็นลบ มักจะเป็นสัญญาณที่ดี 
เพราะมีการจ่ายเงินปันผลให้ผู้ถือหุ้น รวมทั้งมีการนำเงินไปชำระคืนหนี้
ซึ่งหากนำทั้ง 3 ส่วนนี้มารวมกัน ก็จะเห็นการเปลี่ยนแปลงของเงินสดของบริษัทว่า มีการเพิ่มขึ้นหรือลดลงอย่างไร
อ่านมาถึงตรงนี้ เราน่าจะพอเข้าใจงบกระแสเงินสดไปบ้างไม่มากก็น้อย
ซึ่งต้องถือว่ามีความสำคัญ ไม่ยิ่งหย่อนไปกว่างบกำไรขาดทุน
เพราะหากไม่มีเงินสดมาใช้ในการดำเนินธุรกิจ บริษัทก็อาจจะล้มได้เหมือนกัน แม้บริษัทจะมีกำไรมากมายแค่ไหนก็ตาม..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-